"Gaylang Lor 9 Fresh Frog Porridge" โจ๊กกบเจ้าดังในสิงคโปร์ !!

ร้านนี้ตั้งอยู่ในย่านอโคจรนั่นคือย่าน เกลัง ชื่อร้านน่าจะแปลว่าอยู่หน้า เกย์ลัง ซอย 9 เพราะร้านตั้งอยู่ตรงนั้นจริงๆ ร้านจะอยู่จรงหัวมุมถนนเลยครับ หน้าซอย 9 เลย สำหรับการเดินทางให้มาลงสถานี MRT Aljunied แล้วเดินเลาะๆ มาเรื่อยๆ ครับ มาถึงร้านอาจจะต้องรอคิวนานสักหน่อย ผมไปตอนค่ำ รอประมาณ 1 ชั่วโมงครับ ไหนๆก็มาแล้วเลยตั้งใจรอ. บรรยากาศร้านเป็นร้านห้องแถวธรรมดา มีโต๊ะตั้งเรียงรายอยู่ทั่วบริเวณ ไปถึงลองถามๆ นะครับ ถ้าใครอยากได้บรรยากาศว่ามาถึงร้านต้องทานตรงร้านแบบผมก็รอโต๊ะ แต่ถ้าไม่รอพนักงานอาจพาเดินไปนั่งอีกที่ครับซึ่งอยู่ในตรอกตรงข้ามร้าน และอีกอย่างที่อยากแนะนำคือ อย่าไปนั่งใกล้ๆเตาที่ผัดออส่วนครับ ควันรบกวนการทานอาหารมากๆ เมื่อได้โต๊ะแล้วก็ให้รีบสั่งโดยดูจากโต๊ะข้างๆ หรือชี้ๆ เอาตามรูปภาพสำหรับผม สั่งรายการอาหารดังนี้

1. โจ๊กขากบ โจ๊กร้อนๆ ใส่ขากบสดลงไป รสชาติอาจจะจืดไปสักหน่อย แต่ถ้าทานกับเมนูกบอีกสองอันจะเข้มกันมากๆ
2. กบอบหม้อดินแบบเผ็ด กบสดใส่ลงในหม้อดินอบจนร้อน ใส่ซอส พริกแห้ง ขิง รสชาติเผ็ด หวาน หอม อร่อยครับ
3. กบอบหม้อดินแบบไม่เผ็ด รสชาติคล้ายๆ กับแบบเผ็ดแต่ไม่อร่อยเท่า ใครไม่ชอบเผ็ดอาจจะชอบครับ
4. ออส่วน หอยนางรมเอามาทำออส่วน รสชาติโดยรวมค่อนข้างธรรมดา หอยนางรมตัวไม่ค่อยใหญ่ครับ

โดยรวม ความสะอาดธรรมดา การบริการพนักงานบางคนเหวี่ยงๆ รสชาติอาหารใช้ได้ครับ โดยเฉพาะขากบแบบเผ็ด เพื่อนๆไปสิงคโปร์ลองไปทานกันดูนะครับ

แนะนำ : เวลาสั่ง สั่งขากบหม้อดินมา แล้วสั่งโจ๊กเปล่าๆ มาครับ อย่างนี้จะคุ้มกว่า